जाजरकोटमा दौड प्रतियोगिता
जाजरकोटमा पहिलो पटक दौड प्रतियोगिताको आयोजना गरिएको छ । खुल्ला पुरुष तथा महिला प्रथम मेयर दौड प्रतियोगिताको उपाधि धावक दुर्गाराज बुढामगर र सिता कुमारी शाहीले जितेका छन् ।
जाजरकोट — जाजरकोटमा पहिलो पटक दौड प्रतियोगिताको आयोजना गरिएको छ । खुल्ला पुरुष तथा महिला प्रथम मेयर दौड प्रतियोगिताको उपाधि धावक दुर्गाराज बुढामगर र सिता कुमारी शाहीले जितेका छन् ।मगरले १ सय ५ जना पुरुष र शाहीले १८ जना महिला सहभागीलाई पछि पार्दै निर्धारित १० किलोटिमर दुरी ३६ दशमल्लव ५४ मिनेटमा पार गरी उपाधि जितेका हुन् । भेरी नगरपालिकाले आयोजना गरेको उक्त प्रतियोगितामा टेकेन्द्रकुमार थापा र दीपक कठायत क्रमशः द्वितीय र तृतीय भए । महिलातर्फ विमला रानामगर, सुस्मिता रावल द्वितीय र तृतीय बने । दौडमा भेरी नगरपालिकाका नगरप्रमुख चन्द्र प्रकाश घर्ती, सुरक्षा निकायका प्रमुख, विभिन्न कार्यालय प्रमुख लगायत १ सय ५ जनाले सहभागिता जनाएका थिए । नगरप्रमुख घर्तीले उक्त दौड ५७ दशमल्लव ४१ मिनेटमा पुरा गरेका थिए ।प्रतियोगिताका सहभागी ५० प्रतिशत खेलाडीले मात्र दौड पुरा गरेको नगरप्रमुख घर्तीले बताए । उपाधि जित्ने बुढामगर र शाहीले २०/२० हजार नगद हात पारे । त्यस्तै द्वितीय र तृतीय हुने महिला तथा पुरुष खेलाडीलाई १५/१५ हजार र १०/१० हजार पुरस्कार प्रदान गरिएको नगरप्रमुख घर्तीले बताए ।उपाधि विजेतालाई कर्णाली प्रदेश सांसद गणेश प्रसाद सिंहले नगद पुरस्कार र प्रमाण पत्र वितरण गरे । खेलकुदले नागरिकलाई स्वस्थ बनाई विकास र समृद्धिमा टेवा पुर्‍याउने सांसद सिंहले बताए । 